Rikostutkinta, jossa rakennusliike Salpausselän Rakentajien edustajien epäillään lahjoneen keskustataustaisen Nuorisosäätiön johtajia Aki Haaroa ja Perttu Nousiaista, on siirretty kokonaan Helsingin poliisille.

Alun perin tutkinta oli jaettu Hämeen poliisin ja Helsingin poliisin kesken.

Molemmat tutkinnat liittyvät virolaisille yhtiölle maksettuihin laskuihin. Yhtiöitä on kaupparekisteritietojen mukaan hallinnut Virossa toimiva suomalainen liikemies Arto Autio.

Näiden tekaistuiksi epäiltyjen laskujen varjolla Viroon siirrettyjä varoja on poliisin käsityksen mukaan käytetty niin Nuorisosäätiön johtajien kuin Salpausselän Rakentajien pääomistaja Mika Wileniuksen hyväksi.

”Toinen puoli ei tiennyt, mitä toinen puoli teki.”

Suomen Kuvalehden tietojen mukaan Hämeen poliisin piti Lahdessa alun perin tutkia näitä rahansiirtoja epäiltyjen veropetosten näkökulmasta. Helsingin poliisin vastuulla taas olivat muun muassa rahojen myöhempiin liikkeisiin liittyvät, Haaroon ja Nousiaiseen kytkeytyvät lahjusepäilyt.

Lahden poliisi tiedotti verorikostutkinnasta lehdistötiedotteella tammikuun lopulla sen jälkeen, kun se oli kuulustellut ensimmäiset epäillyt ja tehnyt etsinnän Salpausselän Rakentajien toimitiloissa.

Lahden poliisi kuulusteli SK:n tietojen mukaan ainakin Virossa toimivan liikemiehen Arto Aution sekä Salpausselän Rakentajien pääomistaja Mika Wileniuksen rikoksista epäiltynä ennen kuin Helsingin poliisi oli kuulustellut Nuorisosäätiön johtajia.

Kun Lahden poliisi kuulusteli epäiltyjä ennen Helsingin poliisia, on pelättävissä, että Nuorisosäätiön johtajat ovat saaneet yksityiskohtaista tietoa epäilyksistä ja voineet mahdollisesti sopia kertomuksista keskenään.

Tämä yllätysedun mahdollinen menettäminen on närkästyttänyt ainakin Verohallinnossa. Verohallinnon valvontajohtaja Marko Myllyniemi ei kuitenkaan halua kommentoida asiaa.

”Yleisestikin me viranomaiset hyvin harvoin arvostelemme toisen viranomaisen tekemisiä. Toki meillä voi olla mielipiteitä, että asiat menevät joskus paremmin ja joskus huonommin. Yleensä kuitenkin luotetaan siihen, miten toinen viranomainen toimii”, sanoo Myllyniemi.

Tutkinnan jakaminen kahden poliisiyksikön kesken osoittautui ongelmalliseksi, myöntää Hämeen poliisipäällikkö Ilkka Koskimäki.

”Nämä ovat juuri niitä asioita, mistä pitäisi sopia: asiasta ulospäin viestiminen ja asiaan liittyvät toimenpiteet. Nyt siinä toinen puoli ei tiennyt, mitä toinen puoli teki. Kyllä se sillä tavalla on asioiden hoitamisen kannalta ongelmallista”, sanoo Koskimäki.

Lahdessa lähdettiin liikkeelle, koska liikemies Arto Autio jäi poliisin haaviin tammikuussa saapuessaan Virosta Suomeen.

Poliisi oli tehnyt Autiosta etsintäkuulutuksen ja otti hänet kiinni kuulusteltavaksi.

Autio on SK:n tietojen mukaan epäiltynä avunannosta veropetokseen sekä lahjus- ja kirjanpitorikoksiin. Autio ei ole kommentoinut asiaa Suomen Kuvalehdelle.

”Halusin varmistaa, että tutkinta näyttää myös ulospäin varmasti puolueettomalta.”

Varsinainen syy tutkinnan siirtämiseen oli kuitenkin Lahden poliisin tutkinnanjohtajan Kimmo Kajosmaan mahdollinen esteellisyys Nuorisosäätiöön linkittyvässä rikosvyyhdissä.

Kajosmaa toimi Nuorisosäätiötä valvovan Asumisen rahoitus- ja kehittämiskeskus Aran lakimiehenä vuosina 2012 ja 2013.

Lisäksi Kajosmaan esimiehenä poliisissa toimivan henkilön puoliso työskenteli aiemmin Arassa ja oli nimittämässä Kajosmaata määräaikaiseen virkaan Araan.

Kajosmaa sanoo, ettei tullut ajatelleeksi mahdollista esteellisyyttä näin pitkälle etenkin, kun Nuorisosäätiön tutkiminen oli alun perinkin Helsingin poliisin tehtävä.

Poliisipäällikkö Koskimäki katsoi kuitenkin parhaaksi siirtää tutkinnan pois Kajosmaalta epäselvyyksien välttämiseksi.

”Halusin varmistaa, että tutkinta näyttää myös ulospäin varmasti puolueettomalta. Sain tiedon, että tällainen yhteys on ja että toimittajat ovat siitä kiinnostuneita. Arvioin niin, että muutenkin kokonaisuus olisi ollut viisasta alun perinkin hoitaa yhdessä paikassa keskitetysti ja sovin sitten Helsingin poliisikomentaja Aapion kanssa, että tehdään tällainen keskitysratkaisu”, sanoo Koskimäki.

Kajosmaa ei ole ollut Arassa tekemissä Nuorisosäätiön kanssa. Hänen tehtävänsä liittyivät Riihi-säätiön oikeudenkäynteihin.

Kajosmaa hyväksyy silti tutkinnan siirtämisen sen varmistamiseksi, ettei jääviydestä tule epäselvyyttä.

”Se on mielestäni ihan järkevä peruste, ei siinä mitään. Minä hyväksyn sen”, hän sanoo.

Juttukokonaisuuden tutkinnanjohtajana toimii nyt Helsingin poliisilaitoksessa rikostarkastaja Markku Nisula.

Suomen Kuvalehti uutisoi Nuorisosäätiöön ja Salpausselän Rakentajiin liittyvistä rikostutkinnoista 7. maaliskuuta.

Kaksi päivää SK:n ja Ylen uutisoinnin jälkeen elokuusta 2016 lähtien säätiön epäselvyyksiä tutkinut Patentti- ja rekisterihallitus jätti Helsingin käräjäoikeudelle hakemuksen Perttu Nousiaisen erottamiseksi säätiön hallituksesta. Nousiainen erosi itse säätiön hallituksesta sunnuntaina 11. maaliskuuta.

Maanantaina 12. maaliskuuta Nuorisosäätiön hallitus päätti, että säätiön toimitusjohtaja Aki Haaro vaihdetaan, mutta Haaro saa jatkaa säätiön toimitusjohtajana, kunnes hänelle on löydetty seuraaja.

Tässä kestää säätiön uuden puheenjohtajan Mikko Henttosen arvion mukaan ”kuukausia”. Tiistaina 13. maaliskuuta Haaro erosi keskustalaisen Maaseudun säätiön toimitusjohtajan paikalta.

Suomen Kuvalehti kertoi 12. maaliskuuta, että Nuorisosäätiön uudella puheenjohtajalla Mikko Henttosella on Sveitsissä pöytälaatikkoyhtiö yhdessä Nuorisosäätiön käyttämän hämeenlinnalaisen rakennusliikkeen omistajan kanssa.